Ε ΕΛΜΕ ΑΝΑΤΟΛΙΚΗΣ ΑΤΤΙΚΗΣ 01/02/2024

**Για το περιστατικό βίας στο 2ο Γυμνάσιο Καλυβίων**

Συναδέλφισσες και συνάδελφοι

Ανταποκρινόμενοι στο κάλεσμα του συλλόγου διδασκόντων του 2ου Γυμνασίου Καλυβίων το Δς της Ε ΕΛΜΕ Ανατολικής Αττικής κηρύσσει για τη Παρασκευή 02/02/2024 τρίωρη στάση εργασίας 8πμ-11πμ ώστε να συμμετέχουν οι συνάδελφοι σε διαμαρτυρία έξω από το χώρο του σχολείου με σκοπό να ενημερωθούν τόσο οι γονείς όσο και η τοπική κοινωνία για το περιστατικό βίας που εξελίχθηκε στο σχολείο τους πριν λίγες ημέρες. Το ΔΣ αποφάσισε να παραστεί αντιπροσωπεία του τις πρωινές ώρες στο σχολείο.

Καταδικάζουμε με τον πιο κατηγορηματικό τρόπο την βίαιη συμπεριφορά (φυσική και φραστική) γονέα απέναντι σε συναδέλφισσες του 2ου Γυμνασίου Καλυβίων και καλούμε όλη τη σχολική κοινότητα, 15μελές, 5μελή, σύλλογος γονέων και κηδεμόνων να καταδικάσουν με τη σειρά τους αυτά τα φαινόμενα που τορπιλίζουν όλη την εκπαιδευτική διαδικασία, δημιουργούν συνθήκες απαξίωσης των εκπαιδευτικών και του έργου τους.

Συναδέλφισσες και συνάδελφοι

Είναι δεδομένο ότι τόσο οι μαθητές όσο και οι γονείς τους αποτελούν για εμάς τους εκπαιδευτικούς τους φυσικούς συμμάχους στην προσπάθεια που κάνουμε για την ολόπλευρη μόρφωση των μαθητών μας σε συνθήκες πολλές φορές αντίξοες που απαιτούν μεγάλη προσπάθεια, επιμονή και υπομονή. Είναι επίσης γνωστό ότι τα όποια περιστατικά παραβατικών συμπεριφορών κλπ προκύπτουν κατά τη διάρκεια του σχολείου αντιμετωπίζονται με σεβασμό προς το πρόσωπο όλων, μαθητών, εκπαιδευτικών και γονέων αλλά κυρίως με παιδαγωγική και όχι τιμωρητική διάθεση. Ως εκ τούτου δεχόμαστε την όποια ένσταση ή παρατήρηση από γονείς που με πνεύμα διαλόγου προσεγγίζουν τους εκπαιδευτικούς, βοηθώντας τους στο έργο τους, όμως σε καμία περίπτωση δεν θα ανεχτούμε απειλές, βίαιες και προσβλητικές συμπεριφορές από μέρους τους ιδιαίτερα όταν στοχεύουν στην καταπάτηση της αξιοπρέπειας μας.

Το ΔΣ, ως οφείλει, στέκεται στο πλευρό των συναδέλφων του 2ου Γυμνασίου Καλυβίων για ότι χρειαστεί.

Για το ΔΣ της

Ε ΕΛΜΕ Ανατολικής Αττικής